Politiforum deler kontorlokaler med Politiets Fellesforbund i Nydalen.

**Politiforum** er et redaksjonelt uavhengig fagblad for politi- og lensmannsetaten, som utkommer både på papir og i elektronisk form. Politiforum eies av fagforeningen Politiets Fellesforbund, og drives etter Redaktørplakaten og Vær varsom-plakaten. Fagbladet er en del av Fagpressen.

Papirmagasinet utgis i et opplag på cirka 20.000 eksemplarer, med 6 årlige utgaver fra 2023. Til og med 2022 ble papirmagasinet utgitt 11 ganger årlig. Nettsiden politiforum.no hadde over 3,2 millioner sidevisninger i 2023.

Historie
--------

Politiforum ble etablert under sitt nåværende navn da Norsk Politiforbund og Lensmannsetatens Landslag vedtok å slå seg sammen til én fagforening den 12. november 1997.

Bladets historie strekker seg tilbake til 1905, da Norsk Politiforbund ble etablert. På landsmøtet i 1906 ble styret pålagt å arbeide for å snarest mulig etablere et fagblad for politiet. 11. desember 1909 vedtok styret i politiforbundet å utgi fagbladet Norsk Politiblad, som regnes som forløperen til dagens Politiforum. Første nummer ble utgitt 1. januar 1910 i et opplag på 1500 eksemplarer.

Bladets første redaktør var politibetjent T. Lode fra Kristiania.

Norsk Politiblad skulle være et organ *«for landets underordede politifunktionærer, kontorister, maskinister, fyrbøtere og øvrige ved politiet ansatte funtionærer»*. Fra og med bladets andre nummer, ble det utgitt to ganger i måneden. Abonnementsprisen var 75 øre i kvartalet.

I bladets andre nummer, beskrives responsen på det første nummeret slik:

> *«Om bladets fremgang og mottagelse kan berettes, at det har gaat over alles forventninger. Paa alle hold har dets første nummer - saavidt os bekjendt - møtt forstaaelse, velvilje og opmerksomhet, og talrige ytringer er faldt om, at man har fundet bladet særdeles tiltalende saavel med hensyn til inhold som form og utstyr. Det har blandt politimænd tildels vakt formelig begeistring, og der er indsendt vers til dets pris [...] Fra overordnedes side har det ogsaa møtt velvilje og interesse, og flere politimestre og andre politiembedsmænd har allerede abonnert paa bladet, og som en begyndelse ser man, at et politikammer har indsendt avertissiment om ledig politibetjentbestilling.»*
> 
> 

I perioden 1910-1922 hadde Norsk Politiblad fire rekdaktører:

* T. Lode (januar - august 1910, og september 1912 - 1. april 1916)
* M. Hamborg (september 1910 - august 1912, og september 1918 - august 1920)
* O. Strandmoe (15. februar 1915 - august 1918)
* I. H. Finnestad (september 1920 - 1. september 1922)

Strandmo var redaktør i totalt 16 år, og gikk av for siste gang på landstinget i 1938. Strandmo var i tillegg leder for Norsk Politiforbund i to år, og ble ved sin avgang tildelt H. M. Kongens fortjenstmedalje.

Konstabel I. Berner Eikeland fra Stavanger tok over som redaktør da Strandmo sluttet.

Den 1. januar 1975 slo Norsk Politiforbund og Politiets Sentralorganisasjon seg sammen under det nye navnet Fellesorganisasjonen Norsk Politifobund/Politiets Sentralorganisasjon. Som en del av sammenslåingen slår også de to medlemsbladene Norsk Politiblad og Politimannen seg sammen. Det nye bladet skal hete Politibladet. I en uttalelse til eget blad, uttrykte daværende redaktør av Norsk Politiblad, Karl Georg Olsen, misnøye med beslutningen:

> *«Alt for tidlig død. Forsiden og innholdet i det nye bladet skal gis en layout som ikke kan føre tilbake til det opprinnelige. Alle spor tilbake til en – etter min mening – stor historisk fortid skal slettes ut.»*
> 
> 

Politiforum ble redaksjonelt uavhengig fra Politiets Fellesforbund etter et vedtak på fagforeningens landsmøte i Harstad i september 2000. Det ble da vedtatt at Politiforum skulle ha en frittstående redaktør, et eget bladstyre og underlegges Redaktørplakaten og Vær Varsom-plakaten, noe som også åpnet for medlemskap i Fagpressen.

Høsten 2004 ble det utlyst en nyopprettet prosjektstilling som journalist i Politiforum, som på det tidspunktet hadde 10 årlige utgaver og et opplag på 11.000 eksemplarer. Prosjektstillingen hadde i første omgang varighet ut 2005.

Journalist Thomas Berg ble tilsatt i jobben, og begynte i november 2004. Redaksjonen besto da av skrivende redaktør Ole Martin Mortvedt og én journalist.

I november 2010 ble Erik Inderhaug ansatt som journalist etter at Berg sluttet. Inderhaug begynte i stillingen i januar 2011.

I juli 2014 ble Torkjell Trædal ansatt i en 40 prosent prosjektstilling som webjournalist for Politiforum.no. Prosjektstillingens varighet var til nyttår 2014. Målsettingen med ansettelsen var å øke Politiforums dekning av det daglige nyhetsbildet. Stillingen ble gjort til en fast 100 prosentstilling i 2015 og Trædal fortsatte i jobben fram til han begynte som journalist hos Khrono 1. januar 2019.

Redaksjon og ledelse
--------------------

Ansvarlig redaktør er Erik Inderhaug. Han begynte som redaktør 1. januar 2020, da Ole Martin Mortvedt gikk av etter 19 år som redaktør.

Redaksjonen består også av journalistene Karianne Grindem, Oda Aarseth, Vibeke Cederkvist og Kjetil Stormark.

Priser og utmerkelser
---------------------

Politiforum har mottatt en rekke utmerkelser for sin journalistikk. I 2019 ble Politiforum kåret til Årets Fagblad i den årlige Fagpresseprisutdelingen, i tillegg til å få prisen for årets forside og Fagpressens journalistpris. I juryens begrunnelse for å kåre Politiforum til Årets Fagblad i 2019 heter det:

> *«Fagpresseprisen er den gjeveste av kveldens priser. Dette er ikke en pris for lang og tro tjeneste. Det er en heder til en publikasjon som har vist muskler over flere år. Det er en anerkjennelse til dere som vil noe med det dere publiserer, dere som stadig imponerer – og som år etter år viser at dere tenker helhetlig fra idé til presentasjon. Vi i juryen oppfatter at dere har en utpreget stolthet over den publikasjonen dere lager, vi tror dere inspirerer også andre innad i Fagpressen og dessuten utenfor. Derfor er det en samlet jury som med stor entusiasme gir Fagpresseprisen for første gang til POLITIFORUM.»*
> 
> 

I 2019 fikk også Politiforum prisen for Årets Forside på prisutdelingen under Nordiske Mediedager i Bergen. Under samme prisutdeling var Politiforum en av fire nominerte til prisen for Årets Magasin, en pris de også var nominert til under utdelingen i 2020 og i 2021.

I 2021 fikk Politiforum igjen prisen for Årets Forside, under utdelingen av Årets mediepriser på Vulkan i Oslo. Politiforum ble tildelt prisen for sin skrapeloddforside fra utgave nummer 2 i 2020, en forside som viste til saken Ordene bak sladden, om varsling og gjengjeldelse i politiet. I juryens begrunnelse står det:

> *«Nok en gang imponerer Politiforum med en leken, kreativ og oppsiktsvekkende forside. Elegant og originalt grep som illustrerer det journalistiske poenget på en kreativ måte. Coveret kommuniserer umiddelbart og drar leseren inn. Flere burde se til Politiforum for inspirasjon.»*
> 
> 

Under prisutdelingen under Nordiske Mediedager i Bergen i 2022 fikk Politiforum igjen prisen for Årets magasinforside. I juryens begrunnelse, skriver de:

> *«Rått, unikt og treffer leseren som en knyttneve. Voldens ansikt åpenbarer seg ved en liten bevegelse. Forsiden forandrer seg fra du løfter det ut av stativet til du holder eksemplaret i hånda, og i løpet av sekunder blir du dratt inn i en sterk historie der bildegrepene på forsiden taler sitt tydelige språk. Her spiller alt på lag – tittel, bilder og visuelt grep. Rett og slett forsidekunst nok en gang fra Politiforum.»*
> 
> 

Politiforum var i tillegg nominert i kategorien Årets Magasin.

Politiforum har også fått en rekke priser under den årlige Fagpresseprisutdelingen:

* 2005: Fagpressens Hederspris (Ole Martin Mortvedt)
* 2008: Årets forside
* 2012: Fagpressens journalistpris (Erik Inderhaug)
* 2014: Fagpressens Journalistpris (Erik Inderhaug)
* 2015: Årets Forside
* 2015: Bladfyken (Ole Martin Mortvedt)
* 2016: Innertieren (Ole Martin Mortvedt)
* 2016: Årets selger (Heidi Bjørkedal)
* 2016: Fotoprisen (Thomas Haugersveen)
* 2017: Årets Forside
* 2019: Årets Forside
* 2019: Fagpressens Journalistpris (Erik Inderhaug og Ole Martin Mortvedt)
* 2019: Årets Fagblad
* 2020: Fagpressens Journalistpris (Erik Inderhaug)

Hederlig omtale under Fagpresseprisutdelingen:

* 2014: Fagpresseprisen
* 2015: Fagpressens Journalistpris (Erik Inderhaug)
* 2017: Graveprisen (Ole Martin Mortvedt, Erik Inderhaug og Torkjell Trædal)
* 2018: Innertieren (Ole Martin Mortvedt, Erik Inderhaug og Torkjell Trædal)
* 2021: Forsideprisen (Politiforum og Mediamania)
* 2022: Forsideprisen (Politiforum og Mediamania) og Innertieren (Oda Aarseth)
* 2023: Graveprisen (Ole Dag Kvamme)

Referanser
----------

1. ↑  «Om Politiforum». *www.politiforum.no* **(norsk)**. Besøkt 28. september 2020.
2. ↑  Karianne Grindem (27. februar 2023). «Politiforum fornyer bladet - og blir fler». *Politiforum* (1): 8–9. «Etter et vedtak i Politiforums bladstyre, vil magasinet fra 2023 sendes ut seks ganger årlig, mot 11 årlige utgaver tidligere.»
3. ↑  Aarseth, Oda (21. desember 2023). «Rekordår for Politiforum.no: Dette er årets mest leste saker». *www.politiforum.no* **(norsk)**. Besøkt 23. januar 2024.
4. ↑  Jonassen, Arild M. (13. november 1997). «Politiet samlet i felles fagforbund». *Aftenposten*.
5. ↑  «Bladets tilblivelseshistorie» (PDF). *Norsk Politiblad* (1): 1–2. 1. januar 1910.
6. ↑  Arkiv, Politiforum (15. januar 2010). «100 år på 100 sider». *www.politiforum.no* **(norsk)**. Besøkt 19. november 2020.
7. ↑  «Om bladets fremgang» (PDF). *Norsk Politiblad* (2): 1. 1. februar 1910.
8. ↑  Tveterås, Harald L. (1940). *Norske Tidsskrifter: Bibliografi over periodiske skrifter i Norge inntil 1920*. Oslo: Universitetsbibiloteket i Oslo. s. 101.
9. 1 2  Stig Kolstad (13. januar 2010). «Redaktøren hedret». *Politiforum* (1): 26.
10. ↑  Stig Kolstad (13. januar 2010). «Endelig forsoning». *Politiforum*: 55.
11. ↑  Arne Johannessen (13. januar 2010). «Takk til framsynte pionerar og dagens redaktør». *Politiforum* (1, 2010): 2. «Det har vore ulike organisasjonsformer for bladet, men frå landsmøte i Harstad i 2000 vart det bestemt at ein ville i større grad frigjera bladet frå organisasjonen. Då fatta landsmøte vedtak om at ein ville ha ein frittståande redaktør, eit eige bladstyre og ikkje minst at bladet skulle underleggast redaktørplakaten og verta medlem i Fagpresseforbundet.»
12. ↑  «Politiforum søker allsidig journalist». *Politiforum* (10, 2004): 22. 15. oktober 2004. «Vi søker en allsidig, selvstendig journalist som har et genuint ønske om å være med på laget for å skape et enda bedre Politiforum. Stillingen er en nyopprettet prosjektstilling ut 2005.»
13. ↑  «Politiforum utvider staben». *Politiforum* (11/12, 2004): 31. 15. desember 2004.
14. ↑  «Ny journalist i Politiforum». *Politiforum* (12): 45. 8. desember 2010.
15. ↑  Ukreditert (20. august 2014). «Ny webjournalist». *Politiforum* (8): 8.
16. ↑  Grindem, Karianne (26. desember 2019). «En årelang karriere er over». *www.politiforum.no* **(norsk)**. Besøkt 17. september 2021.
17. ↑  Lindebø, Kristine (1. oktober 2018). «Torkjell Trædal nyansatt i Khrono». *journalisten.no*. Besøkt 17. september 2021.
18. ↑  Grindem, Karianne (2. september 2019). «Blir ny redaktør i Politiforum». *www.politiforum.no* **(norsk)**. Besøkt 26. oktober 2020.
19. ↑  Inderhaug, Erik (2. januar 2019). «Ny nettjournalist i Politiforum». *www.politiforum.no* **(norsk)**. Besøkt 26. oktober 2020.
20. ↑  Grindem, Karianne (19. november 2019). «Oda Aarseth ansatt som ny journalist i Politiforum». *www.politiforum.no* **(norsk)**. Besøkt 26. oktober 2020.
21. ↑  «Om Politiforum». *www.politiforum.no*. Besøkt 23. januar 2024.
22. ↑  «Derfor er Politiforum kåret til Årets fagblad». *journalisten.no* **(norsk)**. 6. juni 2019. Besøkt 26. oktober 2020.
23. ↑  Grindem, Karianne (9. mai 2019). «Politiforum vant prestisjetung mediepris». *www.politiforum.no* **(norsk)**. Besøkt 26. oktober 2020.
24. ↑  «Disse kan bli Årets Mediehus». *www.mediebedriftene.no* **(norsk)**. Besøkt 26. oktober 2020.
25. ↑  «Dette er de nominerte til Årets Mediepriser». *www.mediebedriftene.no* **(norsk)**. Besøkt 10. mai 2021.
26. ↑  «VG er årets mediehus – Altså er årets magasin». *www.mediebedriftene.no* **(norsk)**. Besøkt 26. august 2021.
27. ↑  Grindem, Karianne (26. august 2021). «Heder til Politiforum». *www.politiforum.no* **(norsk)**. Besøkt 26. august 2021.
28. ↑  «Årets Mediepriser: Bergens Tidende er årets mediehus – KK er årets magasin». *www.mediebedriftene.no* **(norsk)**. Besøkt 5. mai 2022.
29. ↑  «Årets Mediepriser – her er alle nominerte». *www.mediebedriftene.no* **(norsk)**. Besøkt 4. april 2022.
30. ↑  «Tidligere vinnere». *Fagpressen*. 30. juni 2015. Besøkt 26. oktober 2020.
31. ↑  Aarli-Grøndalen, Roger (16. september 2021). «Fagbladet vant Fagpresseprisen». *journalisten.no*. Besøkt 17. september 2021.
32. ↑  «Her er årets Fagpresseprisvinnere!». *Fagpressen*. 1. juni 2022. Besøkt 7. juni 2022.
33. ↑  Journalist, Vibeke Cederkvist (2. juni 2023). «Politiforum hedret for DNA-avsløringer». *www.politiforum.no*. Besøkt 19. juni 2023.

Eksterne lenker
---------------

* Politiforum.no